SPOROČILO KOMISIJE EVROPSKEMU PARLAMENTU

v skladu s členom 294(6) Pogodbe o delovanju Evropske unije

v zvezi s

stališčem Sveta o sprejetju uredbe Evropskega parlamenta in Sveta za obravnavanje razširjanja terorističnih spletnih vsebin

1.Ozadje

Datum predložitve predloga Evropskemu parlamentu in Svetu (dokument COM(2018) 640 final – 2018/0331(COD)) 12. september 2018 Datum dogovora Sveta o pogajalskem mandatu 6. december 2018 Datum stališča Evropskega parlamenta v prvi obravnavi 17. april 2019 Datum 1. trialoga 17. oktober 2019 Datum 2. trialoga 20. november 2019 Datum 3. trialoga 12. december 2019 Datum 4. trialoga 24. september 2020 Datum 5. trialoga 29. oktober 2020 Datum 6. (končnega) trialoga 10. december 2020 Datum političnega dogovora v Odboru stalnih predstavnikov 16. december 2020 Datum, ko je Odbor Evropskega parlamenta za državljanske svoboščine, pravosodje in notranje zadeve (LIBE) izglasoval potrditev kompromisnega dogovora 11. januar 2021 Datum sprejetja stališča Sveta v prvi obravnavi 16. marec 2021

2.Cilj predloga Komisije

Teroristični napadi na ozemlju EU so pokazali, kako teroristi zlorabljajo internet za usposabljanje in novačenje podpornikov, pripravo in omogočanje terorističnih dejavnosti, poveličevanje svojih grozodejstev ter pozivanje drugih, naj sledijo temu zgledu in vzbujajo strah v širši javnosti.

Teroristične vsebine, ki se s takšnimi nameni delijo po spletu, se razširjajo prek ponudnikov storitev gostovanja, ki omogočajo nalaganje vsebin tretjih oseb. Teroristi in njihovi podporniki ne zlorabljajo le velikih platform družbenih medijev, ampak vse bolj tudi manjše ponudnike, ki ponujajo različne vrste storitev gostovanja, ki so dostopne v Evropski uniji. Ta zloraba nekaterih spletnih storitev izpostavlja posebno družbeno odgovornost ponudnikov storitev gostovanja, da svoje uporabnike zaščitijo pred izpostavljenostjo terorističnim vsebinam, ter poudarja resna varnostna tveganja teh vsebin za družbo na splošno.

Komisija je predlagala vzpostavitev usklajenega pravnega okvira, da se preprečijo zlorabe storitev gostovanja za razširjanje terorističnih spletnih vsebin ter zagotovi nemoteno delovanje enotnega digitalnega trga, obenem pa zavaruje javna varnost in zaščitijo temeljne pravice.

Namen predlagane uredbe je zagotoviti jasnost glede odgovornosti ponudnikov storitev gostovanja, da sprejmejo vse ustrezne, razumne in sorazmerne ukrepe, potrebne za zagotovitev varnosti svojih storitev ter hitro in učinkovito odkrivanje in odstranjevanje terorističnih spletnih vsebin. Taki ukrepi vključujejo odstranitev vsebine v eni uri od prejema odredbe o odstranitvi in posebne ukrepe, ki jih morajo ponudniki storitev gostovanja sprejeti proaktivno za zaščito svojih storitev.

Hkrati predlagana uredba vsebuje številne zaščitne ukrepe, namenjene zagotavljanju popolnega spoštovanja temeljnih pravic, kot je svoboda izražanja in obveščanja, v demokratični družbi. Ti zaščitni ukrepi vključujejo obveznosti glede preglednosti in pritožbene mehanizme za zagotovitev, da se ponudnikom vsebin poleg pravnih sredstev v skladu s členom 19 PEU in členom 47 Listine EU o temeljnih pravicah omogoči tudi izpodbijanje odstranitve ali onemogočenja dostopa do njihovih vsebin.

Obveznosti držav članic iz predlagane uredbe bodo prispevale k tem ciljem s krepitvijo vloge pristojnih organov, povečanjem predvidljivosti in preglednosti, zagotavljanjem ustreznih zaščitnih ukrepov in zagotavljanjem, da se neizpolnjevanje obveznosti s strani ponudnikov storitev gostovanja lahko sankcionira z učinkovitimi, sorazmernimi in odvračilnimi kaznimi.

3.Pripombe k stališču Sveta

Stališče Sveta odraža politični dogovor, ki je bil dosežen 10. decembra 2020 med Evropskim parlamentom, Svetom in Komisijo. Najpomembnejše razlike med predlogom Komisije in politično dogovorjenim besedilom so naslednje:

–Področje uporabe: pojasnilo, da se gradivo, ki se razširja za izobraževalne, novinarske, umetniške ali raziskovalne namene ali za namene preprečevanja terorizma ali boja proti njemu, ne šteje za teroristično vsebino in da je ocena namenjena ugotavljanju resničnega namena razširjanja.

–Pojasnilo, da uredba ne posega v direktivo o elektronskem poslovanju in direktivo o avdiovizualnih medijskih storitvah ter da v na področju avdiovizualnih medijskih storitev primeru sporov prevlada slednja direktiva. V uvodni izjavi je pojasnjeno, da to ne vpliva na obveznosti ponudnikov platform za izmenjavo videov iz uredbe.

–Opredelitev, da se uredba uporablja samo za ponudnike storitev gostovanja, ki razširjajo informacije javnosti, tj. potencialno neomejenemu številu oseb.

–Opredelitev pojmov: opredelitev pojma „teroristična vsebina“ izključuje gradivo, ki „promovira“ dejavnosti terorističnih skupin, in je bolj usklajena z ustreznimi kaznivimi dejanji iz direktive o boju proti terorizmu.